TOG ทะยาน 28% รับกำไร Q1 แรงเกินคาด โบรกฯ อัพเป้าใหม่ 9 บ.
TOG ทะยาน 28% รับกำไร Q1 แรงเกินคาด โบรกฯ อัพเป้าใหม่ 9 บ. ล่าสุดอยู่ที่ 5.90 บาท บวก 1.30 บาท หรือ 28.26% มูลค่าซื้อขาย 59.97 ล้านบาท
TOG ทะยาน 28% รับกำไร Q1 แรงเกินคาด โบรกฯ อัพเป้าใหม่ 9 บ. ล่าสุดอยู่ที่ 5.90 บาท บวก 1.30 บาท หรือ 28.26% มูลค่าซื้อขาย 59.97 ล้านบาท
6 พ.ค. 2564

ผู้สื่อข่าวรายงานว่า ราคาหุ้น บริษัท ไทยออพติคอล กรุ๊ป จำกัด (มหาชน) หรือ TOG ล่าสุด ณ เวลา 10.52 น. อยู่ที่ 5.90 บาท บวก 1.30 บาท หรือ 28.26% สูงสุดที่ 5.95 บาท ต่ำสุดที่ 5.70 บาท ด้วยมูลค่าซื้อขาย 59.97 ล้านบาท

ทั้งนี้ราคาหุ้น TOG ปรับตัวขึ้น หลังรายงานผลการดำเนินงานงวดไตรมาส 1/64 สิ้นสุดวันที่ 31 พ.ค.64 มีกำไรสุทธิ 96 ล้านบาท เพิ่มขึ้นจากปีก่อนมีกำไรสุทธิ 38.09 ล้านบาท
โดย บล.เคทีบีเอสที ระบุในบทวิเคราะห์ แนะนำ “ซื้อ” หุ้น TOG ปรับราคาเป้าหมายขึ้นเป็น 9 บาท (เดิม 6 บาท) โดย TOG รายงานกำไรสุทธิไตรมาส 1/64 ที่ 96 ล้านบาท หากไม่รวม net FX gain กำไรปกติอยู่ที่ 80 ล้านบาท เพิ่มขึ้น 314% เมื่อเทียบจากปีก่อน และเพิ่มขึ้น 7% เมื่อเทียบจากไตรมาสก่อน สูงกว่าคาด 170% โดยผลการดำเนินงานที่ดีกว่าคาดมากเป็นไปตามรายได้ที่ปรับตัวสูงต่อเนื่อง 28% เมื่อเทียบจากปีก่อน ซึ่งเป็นการเติบโตในทุกภูมิภาค จากสถานการณ์โควิด-19 ที่คลี่คลายขึ้น ขณะที่ gross profit margin ปรับตัวดีขึ้นมาอยู่ในระดับสูงเช่นกันอยู่ที่ 25.2% ตามสัดส่วนรายได้ที่เพิ่มขึ้นในกลุ่มสินค้าเลนส์พลาสติกมูลค่าเพิ่ม และการจัดการต้นทุนที่ดีขึ้น
ทั้งนี้ ปรับประมาณการกำไรปกติปี 2564 ขึ้น 50% เป็น 208 ล้านบาท (เพิ่มขึ้น 205% เมื่อเทียบจากปีก่อน) เพื่อสะท้อนผลการดำเนินงานไตรมาส 1/64 ที่ดีกว่าคาดมาก ขณะที่ไตรมาส 2/64 แม้ผลการดำเนินงานอาจเห็นการชะลอตัวจากไตรมาสก่อน ตามปัจจัยทางฤดูกาล แต่คาดจะฟื้นตัวต่อเนื่องจากปีก่อน ราคาหุ้นปรับตัวขึ้น และ outperform SET +25% ในช่วง 3 เดือน จากผลการดำเนินงานไตรมาส 4/63 ที่ออกมาดีกว่าคาดมาก
โดยยังมองว่าหุ้น TOG มีโอกาสที่จะ outperform ต่อในปีนี้ จากแนวโน้มกำไรปี 2564 ที่จะกลับมาเติบโตโดดเด่นและสูงกว่าช่วงก่อนการระบาดโควิด-19 พร้อมคาดแนวโน้มในช่วง 2 ปีข้างหน้าจะยังเติบโตสูง 84% (CAGR ปี 2564-65) และปัจจุบันเทรดที่PER ปี 2564 เพียง 10.5 เท่า